
BUDAPEST FŐVÁROS ÖNKORMÁNYZATA

VÁROSÜZEMELTETÉSI ÉS VAGYONGAZDÁLKODÁSI 

FŐPOLGÁRMESTER-HELYETTES

Ikt. sz.: 11-20/     /2008.
Tárgy: Javaslat a dél-budai konzorcium új együttműködési célját tartalmazó Megállapodás és a Budaörssel kötendő Együttműködési és finanszírozási szerződés jóváhagyására

ELŐTERJESZTÉS


a Fővárosi Közgyűlés részére
Egyeztetésre megküldve a Fővárosi Közgyűlés állandó bizottságainak és a tanácsnokoknak

Tisztelt Közgyűlés!

A Fővárosi Közgyűlés 1072/2002. (VI.27.) Főv. Kgy. számon hozott határozata alapján 
2003. február 24. napján Együttműködési Megállapodás jött létre a Főváros, a tárgyi projektben részt venni kívánó agglomerációs önkormányzatok (Érd, Diósd, Tárnok, Budaörs, Budakeszi és Százhalombatta, a továbbiakban: társönkormányzatok), továbbá az érintett fővárosi kerületek részvételével a projekt közös megvalósítása céljából. (3. sz. melléklet) Ezt követően elkészült a projekt elszámolási koncepciója, amely megalapozta a 612/2005. (II.24.) Főv. Kgy. sz. határozattal jóváhagyott, 2005. június 28 napján aláírt Pénzügyi és Elszámolási Megállapodást. (4. sz. melléklet)
A fenti megállapodások alapján a projekt előkészítési munkáit a gesztor Fővárosi Önkormányzat nevében a Főpolgármesteri Hivatal Közmű Ügyosztálya végzi. A Főváros és a társönkormányzatok küldötteiből alakult Konzorciumi Tanács pedig havi rendszerességgel ülésezik, és ellenőrzi a közös beruházásnak indult projekt előkészítésének előrehaladását.
A Környezetvédelmi és Vízügyi Minisztérium Fejlesztési Igazgatósága, valamint az Európai Bizottság a projekt felülvizsgálatakor javasolta, hogy mivel Százhalombatta és Budakeszi műszakilag nem kapcsolódik a projekthez, azokra külön Kohéziós Alap pályázati anyag készüljön. Ezt a javaslatot a Konzorciumi Tanács 2006. januári ülésén elfogadta. E döntés szerint a konzorcium három projektet készít elő, de változatlan formában folytatja munkáját az előkészítési szakaszban.
A megvalósítás (pénzügyi) feltételeinek meghatározásában lényeges mérföldkő volt a Kohéziós Alap támogatások új CBA útmutatójának megjelenése. Az útmutató véglegesítésével és a pályázati feltételek ismertté válásával tovább folytatódott az intenzív szakértői munka, amelynek eredményeképpen egy négy-változatú változatelemzés készült azért, hogy az érintett önkormányzatok részére szakmai megalapozást adjon a szükséges döntések meghozatalához. A változatelemzés a lehetséges változatok vizsgálata során műszaki, költség-hatékonysági és társadalmi elfogadottsági szempontokat érintett. 
Az Európai Bizottság kérésére a projektet vizsgáló Jaspers szakértők kialakított véleménye olyan ajánlást fogalmazott meg, hogy a négy-változatú elemzést szükséges kiegészíteni egy új műszaki változattal, a korábbi változatelemzésnek a csepeli „felvezetéssel” való kiegészítésével, mivel véleményük szerint nincs olyan elv vagy előírás, amely megkövetelné a régiós közös pályázat benyújtást.

A Konzorciumi Tanács szakértőivel – a fenti fejleményeket figyelembe véve – egy eddig nem vizsgált változatot dolgoztatott ki. E változat kidolgozásának következtében nem épül meg a Dél-budai szennyvíztisztító telep. A további változások a budai oldal főműveit érintik, szükségessé válik a tervezett dél-budai főgyűjtő alsó szakaszának megfordítása, valamint a műszaki tartalom bővül az északi átkötéssel és a csepeli felvezetéssel. A csepeli szennyvíztisztítónál nem lesz szükség kapacitásbővítésre, az érdi regionális szennyvíztisztító pedig a megszüntetés és rekultiváció helyett bővítésre kerül.
Ezt a műszaki változatot fogadta el 2143/2007 (XII.20.) Főv. Kgy. számú határozatával a Fővárosi Közgyűlés is. (5. sz. melléklet)
A projekt műszaki tartalmának fentiek szerinti változása szükségessé tette a projektben résztvevő társönkormányzatok között érvényben lévő megállapodások lezárását, illetve ezzel egy időben új megállapodás megkötését a Fővárosi Közgyűlés 2150/2007. (XII.20.) Főv. Kgy. számú határozatának megfelelően. (6. sz. melléklet)
Fentiek alapján az alábbi jogi dokumentumokat terjesztem a t. Fővárosi Közgyűlés elé jóváhagyás céljából:

a.) Megállapodás:

A Dél-budai Regionális Szennyvízelvezetési- és Szennyvíztisztítási Program résztvevő önkormányzatok a műszaki tartalom megváltozásának ismeretében egyetértettek abban, hogy a konzorcium működésének fenntartására - új együttműködési célokat meghatározva - a jövőben is szükség van. A konzorciumnak a célja már nem egy közös beruházás megvalósítása (az önálló pályázat előkészítése az érintett önkormányzatok feladata), hanem eredményes pályázatok benyújtását szolgáló közös fellépés, közös érdekérvényesítés, és az elszámolási közösség fenntartása, a Támogatási Szerződés alapján a közös előkészítési munkákra nyújtott támogatásra figyelemmel. A saját fejlesztési projektjük előkészítésének idejére a konzorcium fenntartását előnyösnek tartják az önkormányzatok, az Együttműködési Megállapodásban, illetve a Pénzügyi és Elszámolási Megállapodásban lefektetett konzorciumi együttműködési forma megőrzésével, és egyetértettek abban, hogy a konzorcium működésének fenntartását a megváltozott helyzetet tükröző jogi dokumentumban, az előterjesztett Megállapodásban kell szabályozni. A Konzorciumi Tanács 101/2008. július 10. számú határozatával egyetértett azzal és jóváhagyta, hogy a konzorcium jövőbeni célja a közös érdekérvényesítés és -fellépés az önálló pályázat sikeres benyújtása érdekében, illetve az elszámolási közösség fenntartása az előkészítő munkákra adott központi költségvetési támogatásra tekintettel, valamint a konzorciumot alkotó önkormányzatok képviselő-testületének (közgyűlésének) elfogadásra javasolja a Megállapodást. (7. sz. melléklet)

b.) Együttműködési és finanszírozási szerződés Budaörssel 

A Fővárosi Közgyűlés 2144/2007. (XII.20.) Főv. Kgy. számú határozatának megfelelően Budapest és Budaörs érdekkörébe tartozó dél-budai szennyvízelvezetés a „Budapest teljeskörű csatornázása” projekttel egyesítésre kerül. (8. sz. melléklet) Szükséges, hogy a Pénzügyi és Elszámolási Megállapodásban korábban lefektetett finanszírozási elvek figyelembe vételével a két önkormányzat egymással szerződést kössön. 

A szerződés célja a Főváros és Budaörs együttműködése alapvető feltételeinek előzetes rögzítése. A pályázati anyag elkészítése során, amennyiben a jogszabályon alapuló társulás-alakítási kényszer ügyében nincs változás, a szerződést a Budaörssel közösen létrehozásra kerülő jogi személyiségű társulás létesítő dokumentumai váltják fel. 

Kérem a t. Közgyűlést a határozati javaslatok szerinti döntések meghozatalára. 
Határozati javaslatok
A Fővárosi Közgyűlés úgy dönt, hogy

1. jóváhagyja az előterjesztés 1. sz. melléklete szerinti Megállapodást, és felkéri a főpolgármestert a Megállapodás aláírására.
Határidő: 30 nap

Felelős: dr. Demszky Gábor
Határozathozatal módja: egyszerű szavazattöbbség
2. jóváhagyja az előterjesztés 2. sz. melléklete szerinti Együttműködési és finanszírozási szerződést, és felkéri a főpolgármestert a szerződés aláírására.
Határidő: 30 nap

Felelős: dr. Demszky Gábor
Határozathozatal módja: egyszerű szavazattöbbség
Budapest, 2008. augusztus  „     ”

………………………..

 Hagyó Miklós

 főpolgármester-helyettes
Láttam:

……………………….

     Dr. Tiba Zsolt

         főjegyző

Mellékletek:

1. sz. melléklet: Megállapodás (tervezet)
2. sz. melléklet: Együttműködési és finanszírozási szerződés (tervezet)
3. sz. melléklet: Együttműködési Megállapodás

4. sz. melléklet: Pénzügyi és elszámolási megállapodás

5. sz. melléklet: A Fővárosi Közgyűlés döntése az új műszaki koncepcióról.

6. sz. melléklet: A Fővárosi Közgyűlés döntése új megállapodások szükségességéről

7. sz. melléklet: Konzorciumi Tanácsi határozat és önkormányzati jóváhagyások

8. sz. melléklet: A Fővárosi Közgyűlés döntése projektek összevonásáról

